Saunamaa koobassaun on samuti ehitatud mäekülje sisse, näha on mäeküljelt vaid tükike esiseina ja uks, kuhu viib laudteeke. Saunakeris on laotud maakividest. Need on lahtiselt, ilma seguta hunnikusse laotud, ikka nii, et igal kivil oleks kolm toetuspunkti. Nii jäävad kivid kindlalt paika. Saunalava on väga vanadest käsitsi pooleks aetud peenpalkidest, mis leiti uue elumaja ehituse käigus.  Sauna ukse lähedal on suur veetünn paariastmelise trepiga, kus saab kümblemas käia ja kuuma ihu jahutada. Peremehe sõnul läheb koobassaun hästi kuumaks, kuid seda tuleb peaaegu seitse tundi kütta.